Davor Sučić

Davor Sučić (Sarajevo, 7. juna 1961.), poznatiji kao Sejo Sekson, je bosanskohercegovački rokenrol muzičar, kompozitor, tekstopisac, muzički producent, glumac i redatelj. Najpoznatiji je kao vođa sastava i suosnivač sarajevskog rock benda Zabranjeno pušenje. Sudjelovao je u radu na svim izdanjima Zabranjenog pušenja. Bio je jedan od utemeljitelja pokreta novi primitivizam u svom rodnom gradu Sarajevu. Također je sudjelovao i u radu na humorističnoj TV-seriji Top listi nadrealista.

 Muzička karijera 
 Od 1980. do 1990. 
Sučić je počeo svirati gitaru kada je imao 12 godina. Godine 1978. osnovao je rock bend po imenu Pseudo Blues Band s Nenadom Jankovićem, pjevačem i klavijaturistom koji je tada bio njegov komšija u sarajevskom naselju Koševo. Bend je radio na snimanju psihodeličnih pjesama u domaćoj produkciji i nije imao nastupe uživo niti službena izdanja. Godine 1980. dvojcu se pridružuje bubnjar Zenit Đozić, a bend mijenja naziv u Pseudo Blues Band Zabranjeno pušenje. U bendu je bio i mlađi brat Nenada Jankovića, Dražen.

U početku, koristeći pseudonim Elvis J. Spahović, Sučić postaje jedan od utemeljitelja pokreta novi primitivizam u Sarajevu. Godine 1981, dok je većina članova benda otišla na odsluženje vojnog roka, Sučić i Dražen Janković sastaju se s Mirkom Srdićem i formiraju bend Elvis J. Kurtović & His Meteors. Ubrzo se bend proširuje novim članovima kada dolaze Dražen Ričl i Radomir "Hare" Gavrilović. Grupa zamišljena kao neobavezno druženje počinje sa koncertima već u jesen 1981. Bend uskoro pribavlja status kultne grupe čiji uspjeh premašuje onaj njihovih matičnih grupa. U to vrijeme, Sučić i Srdić pišu pjesme koje će se naći na njihovom debi albumu Mitovi i legende o kralju Elvisu, objavljenom 1984. Istovremeno je Sučić radio na prvoj pjesmi Zabranjenog pušenja, "Penzioneri na more idu zimi", za Radio Sarajevo. Na nastupima ove grupe počinje koristiti umjetničko ime Sejo Sexon. Godine 1982. Sučić je napustio bend Elvis J. Kurtović & His Meteors.

Sučić je sa Zabranjenim pušenjem nastupao po sarajevskim klubovima dvije godine prije nego što su u jesen 1983. počeli sa snimanjem pjesama za njihov debitantski album. Proces snimanja pjesama, u skromnom studiju producenta Paše Ferovića, trajao je sedam mjeseci prije nego što je u aprilu 1984. objavljen album Das ist Walter. Zagrebački Jugoton album prvo izdaje u samo 3.000 primjeraka, što je jasno ukazivalo na izrazito niskim tržišnim očekivanjima. Iako je album bio objavljen u skromnom tiražu, konačni broj prodanih primjeraka od 100.000 postavlja rekord za prekoračenje početnog tiraža; za 30 puta je premašen prvi tiraž. Skupina 1984. kreće na koncertnu turneju s 60 koncerata po najvećim dvoranama u Jugoslaviji i postaje najveća rock atrakcija nakon samo jednog objavljenog albuma.

U drugom dijelu 1980-ih, Sučić je napisao, aranžirao i producirao pjesme za još tri studijska albuma Zabranjenog pušenja. Drugi studijski album Dok čekaš sabah sa šejtanom zagrebački Jugoton je izdao 11. juna 1985. Treći i četvrti studijski album, Pozdrav iz zemlje Safari i Male priče o velikoj ljubavi, objavljeni su 1987. i 1989. u izdanju sarajevske diskografske kuće Diskoton. Godine 1990. Sučić je zajedno s Darkom "Minkom" Ostojićem i Farisom Arapovićom napustio Zabranjeno pušenje zbog različitog pogleda na viziju benda i politički angažman. U to vrijeme, Sučić i Ostojić rade na svom solo projektu za Diskoton, ali se taj studijski album nije objavio zbog početka rata u Bosni i Hercegovini.

 Od 1995. do 2010. 
Nakon rata Sučić se preselio u Zagreb, gdje je živio neko vrijeme. Kasnije se vratio u svoj rodni grad Sarajevo, i zajedno s Mirkom Srdićem obnovio Zabranjeno pušenje. Prateći bend Top liste Nadrealista s članovima Sejo Kovo, Đani Pervan, Dušan Vranić i Samir Ćeramida postaju jezgra novog Zabranjenog pušenja. U to vrijeme grupa radi na svom novom studijskom albumu. Tako se peti album Zabranjenog pušenja Fildžan viška izdaje 1997. u izdanju Dallas Recordsa i Nimfa Sounda. Sučić je uz pomoć Srdića napisao sve pjesme te producirao album. U novembru 1995. u Zagrebu Sučić je osnovao nezavisnu izdavačku kuću i firmu za video produkciju TLN-Europa.

U martu 1999. Sučić je završio šesti studijski album Zabranjog pušenja pod naslovom Agent tajne sile. Album je objavljen u junu iste godine. Naredni studijski album Bog vozi Mercedes objavljen je u decembru 2001. Ovaj album je snimljen u domaćoj produkciji u improvizovanim studijima u Bjelolasici i Ivanić-Gradu. Album je bio zamišljen kao "odmor" od velikih muzičkih projekata tako da niko nije očekivao da će to postati najprodavani album Zabranjog pušenje nakon rata, koji se prodao u više od 35.000 primjeraka. Sučić je napisao scenarij i režirao četiri videospota (od šest ukupno) s tog albuma. Za pjesmu "Arizona Dream" osvojio je Davorinovu nagradu za najbolju rock pjesmu 2002.

Sučić je 2002. otišao sa Zabranjenim pušenjem na turneju po Sjedinjenim Američkim Državama. Tada su snimili i drugi uživo album grupe u St. Louisu. Za promotivne svrhe napravili su videospot za, veliki hit 1980-ih, pjesmu "Zenica Blues" tačno 20 godina po objavljivanju ove pjesme. Kruna ovog perioda je nastup na festivalu Baščaršijske noći u Sarajevu, gdje na otvorenom koncertu Zabranjenog pušenja svira pred 15 hiljada ljudi.

Sredinom 2004, Sučić počinje raditi na novom izdanju Zabranjenog pušenja, dvostrukom albumu Hodi da ti čiko nešto da. Sljedeće godine komponuje muziku za bosanskohercegovačku akcijsku-komediju Nafaka koji izlazi 2006. u režiji Jasmina Durakovića. Na tom projektu je imao priliku sarađivati s muzičarima različitih žanrova, kao što su: Halid Bešlić, Arsen Dedić i zbor Arabeske. U junu 2006. pjesma "Nema više", prvi singl s albuma Hodi da ti čiko nešto da!, zasjeda na 1. mjesto mnogih radio stanica. Sučić je napisao ovu pjesmu s bosanskim piscem Nenadom Veličkovićem. Zabranjeno pušenje 16. novembra 2006. izdaje spomenuti studijski album, ukupno svoj osmi. U isto vrijeme Sučić je komponovao i muziku za pozorišnu predstavu Grad od snova Narodnog pozorišta u Tuzli.

Do kraja 2006. Sučić počinje raditi na formiranju grupe Shaderwan Code u koji pored članova grupe Zabranjenog pušenja uključuje i članice zbora Arabeske. Pjesme ove grupe objedinjuju folk tradiciju Zapadnog Balkana, islamsku poetiku Bošnjaka i bosanskih muslimana, ideju rock and rolla kao prvenstveno progresivne i za različite utjecaje otvorene muzike, ali i klasični jazz zvuk. Pjesme za njihov debitantski studijski album Kad procvatu behari snimaju se tokom 2009.

U jesen 2008. Sučić radi na novom albumu Zabranjenog pušenje zajedno s gitaristom benda Tonijem Lovićem. Godinu dana kasnije deveti studijski album Muzej Revolucije se izdaje 7. novembra, na 92. godišnjicu Oktobarske revolucije.

 Poslije 2010. 
Godine 2011. Sučić je režirao videospot za treći single s albuma Muzej Revolucije, pod nazivom "Kada Sena pleše". Bio je to njegov rediteljski debi, a napisao je scenarij za isti video. U aprilu 2011. Sučić s bendom Shaderwan Code izdaje njihov debitantski album Kad procvatu behari. Nakon toga on je režirao još jedan videospot, i to za pjesmu "Samir-time", peti i posljednji singl s Muzeja revolucije.

Tokom 2012. Sučić je s Lovićem napisao i producirao deset novih pjesama koje su se našle na desetom studijskom albumu Zabranjenog pušenja Radovi na cesti. Album su 10. oktobra 2013. objavili Croatia Records i Dallas Records. Režirao je dva videospota za promociju ovog albuma. Dana 28. decembra 2013. Sučić i članovi grupe Zabranjeno pušenje proslavili su 30. godišnjicu rada benda sa svojim fanovima na koncertu u Skenderiji u Sarajevu.

U 2017. Sučić je sa Zabranjenim pušenje imao nastupe na novosadskom festivalu EXIT, kao i a na beogradskom Beer Festu.

Godine 2025. nastupio je na dva koncertna albuma, Pušenje ubija i Uživo u Lisinskom.

 Rad na radiju i televiziji 
 Top lista nadrealista 

Sučić je povremeno radio na skeč-humorističnoj televizijskoj emisiji Top lista nadrealista između 1984. i 1991. Emisija je emitovana na TV Sarajevo. Godine 1989. producirao je veliki teatarsko-muzički program Top lista Nadrealista – LIVE koji je odsviran u 60 najvećih gradova Jugoslavije.

Krajem juna 1992. započeo je raditi na 15-minutnim radio emisijama za Top listu nadrealista. U augustu 1993, nakon 50 emisija na radiju, grupa je snimila i emitovala četiri televizijske epizode. S dolaskom struje u Sarajevu Top lista Nadrealista počinje sa scenskom, muzičkom i video produkcijom. Sučić je producirao muziku za TV-seriju i pozorišnu predstavu TLN Live koju je na besplatnim nastupima vidjelo 20.000 sarajlija. Nakon ponovnog spajanja Zabranjenog pušenja 1996, Sučić i Elvis J. Kurtović rade i na nastupima Top liste Nadrealista, koja poslije ratnog iskustva u BiH ostvaruje preko 300 nastupa po BiH, Hrvatskoj, Sloveniji, Njemačkoj, Austriji, Danskoj i Švicarskoj pod pokroviteljstvom sarajevske kancelarije USAID-a.

 Drugi projekti 
Kasnih 1980-ih, Sučić je komponovao i muziku za dvije televizijske serije za djecu koje je režirao Timothy John Byford za RTV Sarajevo. Zajedno s Goranom Bregovićem i Miroslavom "Ćirom" Mandićem dobio je Zlatnu ružu u Monterreyu za najbolji reklamni klip 1990. Sučić se pojavio 2009. na televiziji OBN gdje je zajedno sa Seadom Lipovačom, Davorom Gobcem i Vinkom Štefanac bio u žiriju muzičkog takmičenja Rat bendova.

 Humanitarni rad 
Od 1994. Sučić sarađuje s humanitarnom organizacijom Umbrella Grant te kao project menadžer organizuje 80 dobrotvornih koncerata za izbjeglice i raseljena lica širom Bosne i Hercegovine, Hrvatske, Slovenije, Njemačke i Danske. Nakon 2000. Sučić sa svojim kolegama iz benda Zabranjeno pušenje sudjeluje u jednom društvenoodgovornom projektu gdje su organizovali muzičke radionice za djecu i mlade koji su bili žrtve mina. Radionice su organizovane dva puta godišnje. Zimske radionice održane su u Kranjskoj Gori, a ljetne su održane u Rovinju. Projekat je dobio podršku ambasada Kanade, Norveške i SAD-a u Zagrebu. Posljednjih godina projekt je proširen i na djecu iz Bosne i Hercegovine.

 Privatni život
Rođen je u Sarajevu, gdje je završio osnovnu školu i Drugu sarajevsku gimnaziju. U to vrijeme je htio biti psihijatar, što je značilo prvo diplomiranje medicine prije početka specijalizacije na studiju psihijatrije. Tako je apsolvirao na Medicinskom fakultetu Univerziteta u Sarajevu, ali ne i diplomirao jer je počeo ozbiljno baviti muzikom.

Godine 2003. oženio je Sašu Midžor, hrvatsku fotografkinju. Zajedno imaju dvoje djece, sin Vito (2004) i kćerka Nora (2010). Također, ima kćer Tesu (1999.) iz prvog braka koja živi u Sarajevu.

Sučić piše kratke priče i kolumne za dnevni list Glas Slavonije već više od 15 godina. Diplomirao je historiju na Filozofskom fakultetu Univerziteta u Zagrebu 2009. Naslov njegovog diplomskog rada je "Sukob omladinske supkulture i jugoslavenske službene politike osamdesetih godina dvadesetog stoljeća".

 Diskografija 

Zabranjeno pušenje
 Das ist Walter (1984.)
 Dok čekaš sabah sa šejtanom (1985.)
 Pozdrav iz zemlje Safari (1987.)
 Male priče o velikoj ljubavi (1989.)
 Fildžan viška (1996.)
 Hapsi sve! (1998.)
 Agent tajne sile (1999.)
 Bog vozi Mercedes (2001.)
 Live in St. Louis (2004.)
 Hodi da ti čiko nešto da (2006.)
 Muzej Revolucije (2009.)
 Radovi na cesti (2013.)
 Šok i nevjerica (2018.)
 Live in Skenderija Sarajevo 2018 (2022.)
 Karamba! (2022.)
 Pušenje ubija (2025.)
 Uživo u Lisinskom (2025.)

Shaderwan Code
 Kad procvatu behari (2011)
 Ah, što ćemo ljubav kriti (2018)

Elvis J. Kurtović & His Meteors
Mitovi i legende o kralju Elvisu (1984)

Muzika za film i TV-serije
 Top lista nadrealista (1984)
 Tragom ptice dodo (1988)
 Paket (1994)
 Nafaka (2002)
 Ja sam iz Krajine, zemlje kestena (2013)

 Filmografija 
 Godina Naslov Uloga Bilješke 1984–1991. Top lista nadrealista (TV-serija) Gostujuće uloge  2002. Na svoji Vesni Interpolov policajac  2002. Nafaka Frontmen benda (nenavedeno) Isto i kompozitor 2008. Lud, zbunjen, normalan (TV-serija) Sula Sezona 1, epizoda: 33 2009. Partizanski film Sam sebe dokumentarni 2013. Lud, zbunjen, normalan (TV-serija) Sula Sezona 5, epizoda: 16 2016. No Smoking in Sarajevo Sam sebe dokumentarni 2017. Zarobljeno vreme Sam sebe dokumentarni 2019. Tusta Sam sebe dokumentarni 2020. Rokopisac Sam sebe Sezona 1, epizoda: 2

 Reference 

 Vanjski linkovi 


 Davor Sučić na Discogsu
 Zabranjeno pušenje
 Fullscreen: Intervju sa Sulom, Al Jazeera Balkans, 18. 2. 2023.

Kategorija:Rođeni 1961.
Kategorija:Živi ljudi
Kategorija:Bosanskohercegovački muzičari
Kategorija:Bosanskohercegovački gitaristi
Kategorija:Bosanskohercegovački glumci
Kategorija:Bosanskohercegovački pjevači
Kategorija:Članovi Zabranjenog pušenja
Kategorija:Novi primitivizam
Kategorija:Biografije, Sarajevo
Kategorija:Jugoslavenski muzičari
Kategorija:Jugoslavenski gitaristi
Kategorija:Jugoslavenski glumci
Kategorija:Jugoslavenski pjevači
Kategorija:Bivši studenti Univerziteta u Sarajevu